# Amàlia Garrigós i Hernández

Amàlia Garrigós i Hernández (Alcoi, 5 de maig de 1965) és una periodista valenciana coneguda pel seu treball com a presentadora i coordinadora de programes en Ràdio Nou.

## Biografia

És llicenciada en Ciències de la Informació per la Universitat Autònoma de Barcelona. Va treballar a la Cadena SER i a RTVE en els estudis de Sant Cugat del Vallès, i en 1989 va ser una de les periodistes que va formar part de Ràdio Nou des del bell començament. El 1991 va encetar l'etapa de ràdio nocturna amb Passatge a la nit, un programa intimista que plantejava temes monogràfics per tal que els oients participaren de manera activa a través del telèfon. Era una ràdio romàntica i poderosa on els oients expressaven obertament i lliurement les seues reflexions fins ben entrada la matinada. L'espai va estar en antena set temporades (des del 1991 fins al 1998). Paral·lelament, va ser una de les cares més reconogscibles dels primers anys de Canal Nou, com a presentadora a programes de debat com Carta blanca.
Tancada l'etapa de ràdio nocturna, va fer informació política i d'actualitat a l'espai Ara per Ara que presentava durant els matins (del 1998 al 2001). Posteriorment va realitzar l'informatiu i la tertúlia política El vent dels navegants (2001- 2003). Al magazín dels dissabtes i dels diumenges, El jardí de les delícies, va fer una tasca divulgativa amb connexions comarcals, narracions de llegendes, dramatitzacions de relats, informació sobre cine i teatre. El jardí de les delícies tenia una secció anomenada El Musicari, que es va convertir en l'escenari per on van passar més de 350 músics valencians que interpretaven els seus temes en viu i en directe i interaccionaven amb els oients parlant amb ells i promocionant discos i concerts. El jardí de les delícies va estar en antena des de finals del 2003 fins al 2010. Des d'eixa data i fins a 2012 va dirigir el cultural Alta Fidelitat. En 2013 va rebre un Premi Ovidi Montllor pel seu suport a la música en valencià.
Amb el tancament d'RTVV va dirigir El Mural, un programa de ràdio impulsat per Escola Valenciana. El Mural era un programa mensual, d'una hora de durada i va ser emès per una trentena d'emissores d'àmbit local. El programa va rebre un Premi Ràdio Associació en 2015 per la innovació, i el Premi Tirant en 2016.
Amb À Punt Ràdio tornà a treballar als serveis de comunicació públics valencians amb el programa Territori Sonor.
Posteriorment ha dirigit el podcast Sona Cultura, el programa cultural Les Cinc Llunes, emés a À Punt, i el podcast del Centre del Carme, CCCC Podcast.

## Galeria

* Conferència sobre el valencià a la ràdio (2013).
* Entrevista a La Represa (2016).

## Referències

* 1 2 3 4 5 Adéu, RTVV: Crònica del penúltim fracàs de la societat valenciana. València: Universitat de València, 2014-05-05. ISBN 9788437093192.
* ↑ Basevi, Jordi; Duran, Paula «"Som un poble desconnectat que no rep informació, idees ni valors en clau valenciana"». La Directa, 02-12-2015. Arxivat de l'original el 2016-12-20 [Consulta: 17 desembre 2016].
* ↑ MATAIX, Pepe Toni (1999): "Comiat de Passatge a la nit", Revista Barcella, núm. 6. Versió en línia Arxivat 2015-01-15 a Wayback Machine.
* 1 2 «Sintonizar con Amàlia Garrigós» (en castellà). Levante-EMV, 01-03-2010.
* 1 2 3 «Nace 'El Mural' para reivindicar RTVV». eldiario.es, 29-05-2014.
* ↑ «Maria del Carme Girau i la periodista Amàlia Garrigós, reconegudes amb els premis Ovidi». VilaWeb, 18-06-2013.
* ↑ «Aspencat i Pep Laguarda entre els guardonats als Premis Ovidi». Ara.cat, 27-06-2013.
* ↑ Fenollosa, Carles «Ones contra el buit comunicatiu valencià». Revista Saó, 401, 16-02-2015.
* ↑ «Amàlia Garrigós recull el Premi Ràdio Associació 2015 pel programa ‘El Mural' Vídeo». La Veu PV, 01-05-2015.
* ↑ «Escola Valenciana atorga el premi de ràdio en el Festival Tirant Avant Escolars». La Veu PV, 14-12-2016.
* ↑ Molins, Pau «Amàlia Garrigós ens descobreix el nou “Territori Sonor” d'À Punt». Revista Tres, 2017 [Consulta: 12 desembre 2017].
* ↑ «València Extra llança 'Sona Cultura' en la setmana del 9 d'Octubre». València Extra, 29-09-2021. [Consulta: 30 octubre 2022].
* ↑ «AMÀLIA GARRIGÓS TORNA A LA RÀDIO AMB “LES CINC LLUNES”». Cartelera Turia, 29-07-2021. [Consulta: 30 octubre 2022].
* ↑ «La ràdio d'À Punt estrena el magazín cultural 'Les cinc llunes'». Vilaweb. [Consulta: 30 octubre 2022].
* ↑ «Amàlia Garrigós i Edu Comelles s'uneixen per al CCCC Podcast». Les Muntanyes, 18-05-2022. [Consulta: 30 octubre 2022].

## Enllaços externs

* Article sobre Amàlia Garrigós i el seu treball de difusió a la música al bloc de Josep Vicent Frechina Vilaweb.cat, 24/12/2012.
* Amàlia Garrigós deixa Ràdio Nou, comiat i trajectòria Arxivat 2013-01-18 a Wayback Machine. Revista Mondo Sonoro, 31/12/2012.
* Amàlia Garrigós: "Ara sóc una parada estresada." El País, 23/01/2013.
* Entrevista amb Amàlia Garrigós la nit del tancament d'RTVV.Catalunya Ràdio, 29/11/2013.